21-årige Frederik Mathias Haar fra Aarhus blev sidst set natten til onsdag i Jomfru Ane Gade i Aalborg. Missing People Denmark er gået ind i eftersøgningen, men man er fortsat på bar bund.

Annonce

Der er ikke nye spor i sagen om den forsvundne Frederik Mathias Haar, der har været savnet siden natten til onsdag, hvor han forlod spisestedet Burgers i Aalborgs Jomfru Ane Gade.

Den unge mand havde været i byen med nogle kammerater tirsdag aften. Da vennerne et par timer efter midnat besluttede at få noget at spise, fik Frederik Mathias Haar det dårligt. Han fortalte sine venner, at han gik ud for at trække frisk luft, men da vennerne kom ud fra restauranten ti minutter senere, var han væk.

Organisationen Missing People Denmark deltager i eftersøgningen af den 21-årige mand. Organisationsansvarlig René Nielsen fortæller, at der er stor opbakning fra frivillige, der vil være med til at lede.

»Vi har godt gang i eftersøgningen lige nu. Vi startede den officielle eftersøgning i dag (søndag, red.), og vi har været nede langs havnefronten i Aalborg. Herudover har vi afsøgt 12 ud af i alt 25 kvarterer i Aalborg, hvor vi mener, han kan være. Resten bliver undersøgt i løbet af dagen. Vi kigger blandt andet i baggårde og på grønne områder,« siger han søndag eftermiddag til BT.

Når søndagen er omme, vil 250 frivillige have bidraget til eftersøgningsarbejdet.

Den værste frygt hos René Nielsen og de frivillige er, at Frederik Mathias Haar skal findes i Limfjorden. Man håber, at der inden længe kan rekvireres både og dykkere til at afsøge fjorden.

Missing People Denmark har kigget store mængder videoovervågning igennem fra det område, hvor Frederik Mathias Haar kan have været. Optagelserne afslører, at han ikke er krydset Limfjordsbroen til Nørresundby.

»Vi er fortsat uden spor, men vi kæmper os frem og gør alt for at få afsøgt alle områder. Vi har desværre ikke modtaget nogen brugbare tip endnu,« siger René Nielsen.

Frederik Mathias Haar bor i Aarhus. Han var i Aalborg med sine kammerater fra sin efterskole i Slagelse. Man troede først, at han havde sit pas med i byen, men det er blevet fundet i hans bagage på hotellet. Han havde heller ikke sin mobiltelefon med i byen.

De pårørende til Frederik Mathias Haar er naturligt nok meget berørte af situationen. De deltager selv i eftersøgningen.

Nordjyllands Politi har tidligere givet følgende signalement af Frederik Mathias Haar: 21 år, cirka 180 centimeter høj, spinkel af bygning og med kort lyst hår. Han har en tatovering på højre arm. Han var iført sort jakke med hætte og skolelogoet »Gerlev« med hvid skrift, mørkeblå trøje og cowboybukser. Hertil fortæller René Nielsen til BT, at han havde de populære blå Adidas-håndboldsko på.

Har man oplysninger om den forsvundne mand, kan Nordjyllands Politi kontaktes på telefonnummer 114.